29.08.2017 klo 11:09
Jori Juhani Lasonen alkoi kertoa sekavia tarinoita motiivistaan poliisille vasta myöhemmissä kuulusteluissa. Lasonen kertoi nähneensä muun muassa kuolleen ystävänsä ruumiin edellä ajaneessa autossa.
Kolmesta murhasta syytetty Jori Lasonen otettiin kiinni veriteon tapahtumapaikalta yöllä 3. joulukuuta 2016 ammuttuaan kolme naista ravintola Vuoksenvahdin edessä.
Poliisin esitutkintamateriaalista selviää, että miestä kuulusteltiin ensimmäisen kerran veriteon jälkeen seuraavana päivänä, 4. joulukuuta 2016. Tuolloin Lasonen ei puhunut poliisille sanaakaan.
Myös seuraavat päivät ollessaan pidätettynä Imatran poliisivankilassa 4.-7. joulukuuta Lasonen ei suostunut puhumaan lainkaan.
Lasosta kuulusteltiin uudelleen 14. joulukuuta ja 3. tammikuuta sen jälkeen kun hänet oli siirretty Mikkelin vankilaan. Kuulustelut videoitiin.
Näissä kuulusteluissa Lasonen tunnusti surmanneensa ampumalla hänelle entuudestaan tuntemattomat kolme ihmistä.
Lasonen kertoi, kuinka hän oli kotinsa autotallista saanut haltuunsa kiväärin ja ajanut tämän jälkeen autollaan Imatrankoskelle, missä hän sitten sattumanvaraisesti oli surmannut kolme ensimmäisenä tapaamaansa ihmistä.
Pelkäsi palkkamurhaajaa
14. joulukuuta tehdyssä kuulustelussa Lasonen kertoi myös tuntemuksistaan ennen tekoa ja itse teosta seuraavia asioita, jotka hänen mukaansa vaikuttivat hänen päätökseensä surmata kolme ihmistä:
Lasonen epäili, että hänen tietokoneeseensa on mahdollisesti murtauduttu ja keksitty huumevelka on laitettu hänen kontolleen, minkä vuoksi hänen perässään on joku palkkamurhaaja.
Esitutkintamateriaalin mukaan Lasonen kertoi, että hänellä oli ajatuksena se, että ampumalla ihmisiä hän pääsee turvaan poliisiputkaan.
Ajatus tuli viikkoa ennen
Lasonen kertoi, että ajatus ampua ihmisiä oli tullut hänelle mieleen viikko tai kaksi viikkoa ennen varsinaista tekoa. Esitutkinnan perustella Lasonen ei ollut puhunut näistä ajatuksistaan kenellekään.
Ennen tammikuun kuulustelua Lasonen oli vankilassa keskustellut tuntemuksistaan psykologin kanssa.
Tämän kuulustelun aikana Lasonen kertoi, että hänen motiivinaan ihmisten ampumiselle ei niinkään ole ollut vankilaan pääseminen vaan ennemminkin mielenterveyspuolelle ja myöhemmin kuulustelussa Lasonen tarkensi, että haluaa mielentilatutkimukseen.
Lasoselta otetussa verinäytteessä ei havaittu alkoholia tai muita huumaavia aineita.
Jori Juhani Lasonen kertoi poliisille pelänneensä palkkamurhaajan olevan perässään ja halunneensa putkaan turvaan. KRISTIINA TIIPPANA